Cadillac Records

Cadillac Records — 2008 წლის ამერიკული ბიოგრაფიულ-დრამატული ფილმი, რომლის სცენარის ავტორი და რეჟისორია დარნელ მარტინი. ფილმი იკვლევს მუსიკალურ ეპოქას 1940-იანი წლების დასაწყისიდან 1960-იანი წლების ბოლომდე, აღწერს ჩიკაგოს ბაზაზე მოქმედი ჩანაწერების კომპანიის გავლენიანი ხელმძღვანელის, ლეონარდ ჩესის ცხოვრებას და იმ რამდენიმე მუსიკოსის ისტორიას, რომლებიც Chess Records-ისთვის აკეთებდნენ მუსიკას.

ფილმში მთავარ როლებს ასრულებენ ედრიენ ბროუდი, როგორც ლეონარდ ჩესი, ჯეფრი რაიტი, როგორც მადი უოთერსი, კოლუმბუს შორთი, როგორც ლითლ უოლთერი, სედრიკ დი ენთერთეინერი, როგორც უილი დიქსონი, იმონ უოკერი, როგორც ჰაულინ ვულფი, მოს დეფი, როგორც ჩაკ ბერი და ბიონსე, როგორც ეტა ჯეიმსი.

ფილმი გამოვიდა  ამერიკის შეერთებულ შტატებში 2008 წლის 5 დეკემბერს TriStar Pictures-ის მიერ. საუნდტრეკი გამოშვებულია Music World/Columbia-სა და Sony Music-ის მიერ.
სიუჟეტი

1947 წელს ჩიკაგოში პოლონელი ებრაელი იმიგრანტი  ბარის მფლობელი ლეონარდ ჩესი ქირაობს ბლუზის შემსრულებელთა ჯგუფს, რომელშიც შედიან გიტარისტი მადი უოთერსი და ლითლ უოლთერი, რომელიც უკრავს ჰარმონიკაზე. მადისა და უოლთერის წარმატებამ ჩესს უბიძგა, უფრო მეტი შესაძლებლობა მიეცა შავკანიანი მუსიკოსებისთვის და 1950 წელს დაეარსებინა ახალი ჩანაწერების ლეიბლი - Chess Records. ამან მოიზიდა ისეთი ვარსკვლავები, როგორებიც არიან ეტა ჯეიმსი, ჰაულინ ვულფი და ჩაკ ბერი. ფილმში აღწერილია მუსიკოსების ამაღელვებელი ცხოვრების გავლენა ბიზნესსა და პირად ცხოვრებაზე. 
საფუძველი
ლეონარდ ჩესი იყო 1950-იანი წლების ამერიკული ჩანაწერების ლეიბლის Chess Records-ის თანადამფუძნებელი, რომელიც მდებარეობდა ჩიკაგოში, ილინოისში. ის ლეგენდარულ კომპანიას მართავდა თავის ძმასთან, ფილთან, ერთად 1950-იანი და 60-იანი წლების განმავლობაში.  ლეიბლმა დაიწყო ჩანაწერების გაყიდვა. ამით დასაბამი მისცა ისეთი ლეგენდარული მუსიკალური პიროვნებების კარიერას, როგორებიც არიან ბლუზის მომღერლები ჰარმონიკასა და გიტარაზე შემსრულებლები ლითლ უოლთერი და მადი უოთერსი, ჰაულინ ვულფი, სოულის ლეგენდა ეტა ჯეიმსი  და ჩაკ ბერი და უილი დიქსონი.
წარმოება
ფილმის  Cadillac Records გადაღებები დაიწყო 2008 წლის თებერვალში. გადაღების ლოკაციები მოიცავდა ლუიზიანას, მისისიპის და ნიუ-ჯერსის შტატებს. ფილმი დადგა დანიელ მარტინმა და დაფინანსდა Sony BMG Film-ის მიერ. Cadillac Records პროდიუსერები იყვნენ ენდრიუ ლაკი და სოფია სონდერვანი, ხოლო თანააღმასრულებელი პროდიუსერი იყო ბეიონსე.
მუსიკა
კომპოზიტორმა და პროდიუსერმა სტივ ჯორდანმა შექმნა ფილმის საუნდტრეკი. მან ასევე შეარჩია ბლუზის მუსიკოსთა ჯგუფი, მათ შორის ბილი ფლინი (გიტარა), ლარი ტეილორი (ბასი), ედი ტეილორი (გიტარა), ბარელჰაუს ჩაკი (პიანინო), კიმ უილსონი (ჰარმონიკა), დენი კორტჩმარი (გიტარა), ჰუბერტ სამლინი (გიტარა) და ბილ სიმსი (გიტარა).
ბიონსემ ჩაწერა ხუთი სიმღერა საუნდტრეკისთვის, მათ შორის ეტა ჯეიმსის At Last-ის ქავერ ვერსია, რომელიც გამოვიდა 2008 წლის 2 დეკემბერს, როგორც მთავარი სინგლი.
ფილმის გამოსვლიდან ერთი თვის შემდეგ ბეიონსემ შეასრულა At Last ბარაკ ობამას ინაუგურაციის წვეულებაზე, როდესაც ის და მისი მეუღლე მიშელი პირველად ცეკვავდნენ როგორც პრეზიდენტი და პირველი ლედი.
საუნდტრეკი 48 კვირა იყო Top Blues Albums-ის პირველ ადგილზე.
საუნდტრეკი ნომინირებული იყო 2010 წლის გრემის ჯილდოზე შემდეგ კატეგორიებში: საუკეთესო კომპილაციური საუნდტრეკი ალბომი კინოფილმისთვის, ტელევიზიისთვის ან სხვა ვიზუალური მედიისთვის; ბეიონსეს Once in a Lifetime საუკეთესო სიმღერად კინოფილმისთვის, ტელევიზიისთვის ან სხვა ვიზუალური მედიისთვის; ბეიონსეს At Last საუკეთესო ტრადიციული R&B ვოკალური შესრულებისთვის.

სქოლიო

კატეგორია:ბიოგრაფიული ფილმები
კატეგორია:დრამატული ფილმები
კატეგორია:ამერიკული ფილმები
კატეგორია:1950-იანი წლები მუსიკაში